《沁园春·竹焉美哉》
宋代·严参

竹焉美哉，爱竹者谁，曰君子欤。向佳山水处，筑宫一亩，好风烟里，种玉千馀。朝引轻霏，夕延凉月，此外尘埃一点无。须知道，有乐其乐者，吾爱吾庐。竹之清也何如。应料得诗人清矣乎。况满庭秀色，对拈彩笔，半窗凉影，伴读残书。休说龙吟，莫言凤啸，且道高标谁胜渠。君试看，正绕坡云气，似渭川图。

作者简介：[约公元一二oo年前后在世]字少鲁，自号三休居士，邵武（一作昭武）人。生卒年均不详，约宋宁宗庆元末前后在世。与严羽、严仁齐名，时号“三严”。志气高傲，不喜广交延誉。生平事迹不可考。参能词，所作可于花庵词选中见之。